กรมเจรจาการค้าระหว่างประเทศ สัมมนาออนไลน์ ฉลองความสัมพันธ์ไทย-ออสเตรเลีย ครบรอบ 70 ปี
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า ในโอกาสที่ความสัมพันธ์ระหว่างไทยกับออสเตรเลีย จะครบรอบ 70 ปี ในเดือนธันวาคมนี้ กรมฯ ได้เชิญวิทยากรและผู้เชี่ยวชาญจากภาครัฐและเอกชน ร่วมถ่ายทอดความรู้เกี่ยวกับการค้าการลงทุนของออสเตรเลียและข้อเสนอแนะการขับเคลื่อนการค้าไทย-ออสเตรเลียสู่อนาคต ซึ่งมีผู้เข้าร่วมงานสัมมนากว่า 300 คน ไทยและออสเตรเลีย ประกาศยกระดับความสัมพันธ์สู่ความเป็น “หุ้นส่วนยุทธศาสตร์”  ตั้งแต่ปี 2563 ปัจจุบันทั้งสองฝ่ายมีความร่วมมือรอบด้าน และมี FTA ที่เป็นสมาชิกร่วมกัน 3 ฉบับ ซึ่งทั้งสองประเทศ อยู่ระหว่างหารือเพื่อจัดทำยุทธศาสตร์ความร่วมมือทางเศรษฐกิจ ส่งเสริมความเป็นหุ้นส่วนยุทธศาสตร์การค้าและการลงทุนระหว่างกันออสเตรเลียถือเป็นตลาดที่น่าสนใจ เนื่องจากมีกำลังซื้อสูง มีความต้องการสินค้าเกษตรอินทรีย์ อาหารจากพืชและสินค้าที่เป็นมิตรต่อสิ่งแวดล้อม จึงเป็นโอกาสที่ผู้ประกอบการไทยจะเข้าไปทำตลาดสินค้าดังกล่าว โดยเฉพาะการพัฒนาทักษะแรงงานด้านภาษาอังกฤษขั้นสูง การพัฒนาคุณภาพและมาตรฐานสินค้า การศึกษาสภาพตลาดและโลจิสติกส์ภายในออสเตรเลีย เพื่อดำเนินกลยุทธ์การขายสินค้าที่เหมาะสม นอกจากนี้ ออสเตรเลียยังประสบความสำเร็จในการดึงดูดการลงทุนจากต่างประเทศ เนื่องจากการดำเนินนโยบายที่ยืดหยุ่นและเหมาะสม ซึ่งผู้ประกอบการไทยสามารถศึกษาและนำมาปรับใช้ในการประกอบธุรกิจได้สำหรับการค้าระหว่างไทย-ออสเตรเลีย ในช่วงเดือนมกราคม-สิงหาคม 2565 มีมูลค่า 12,762.54 ล้านเหรียญสหรัฐ โดยไทยส่งออกไปออสเตรเลีย มูลค่า 7,349.53 ล้านเหรียญสหรัฐ และไทยนำเข้าจากออสเตรเลีย มูลค่า 5,413.01 ล้านเหรียญสหรัฐ ขยายตัว 50.82% สินค้าส่งออกสำคัญ ได้แก่ รถยนต์และส่วนประกอบ เครื่องปรับอากาศและอัญมณี ส่วนสินค้านำเข้าสำคัญ ได้แก่ น้ำมันเชื้อเพลิง สินแร่และถ่านหิน